Man vas ná bomdreigement by Menlyn MaineMense drom saam buite Menlyn Maine. (Foto: Verskaf) Die winkelsentrum Menlyn Maine in die ooste van Pretoria is Dinsdagmiddag noodgedwonge ontruim weens ’n bomdreigement. Kapt. Colette Weilbach, woordvoerder van die polisie, het aan Maroela Media gesê ŉ onbekende man in sy 50’s het omstreeks 11:15 by ŉ bank in die winkelsentrum ingestap en ŉ nota aan een van die banktellers oorhandig. Op dié nota het daar gestaan dat daar ŉ bom in die bank versteek is. Sekuriteit is in kennis gestel waarna die winkelsentrum noodgedwonge ontruim is. Volgens Weilbach is die polisie se bomeenheid en K9-eenheid na die toneel ontbied en die man is in die bank in hegtenis geneem. Die polisie het in die proses ook op ŉ vuurwapen beslag gelê. Talle klante en winkelpersoneel het vanmiddag nog buite die sentrum saamgedrom. Weilbach kon nie gerugte bevestig dat die man op geld aangedring het nie. Sy het wel gesê die polisie is steeds op die toneel om ŉ toestel te ondersoek wat in die winkelsentrum gevind is. Menlyn Maine is nog nie veilig verklaar nie. Niemand is in die voorval beseer nie. Die man sal binnekort in die Hatfield-gemeenskapshof verskyn op aanklag van die oortreding van die Wet op Plofstowwe.